Tanzaniese sakeman in Braamfontein vermoor | Netwerk24
Tanzaniese sakeman in Braamfontein vermoor
Deur Werner Beukes 19 Mei 2020 14:21
Paramedici op die toneel waar 'n 36-jarige man Maandagmiddag in Braamfontein doodgeskiet is. Foto: ER24
Die polisie in Hillbrow ondersoek die moord op 'n 36-jarige Tanzaniese sakeman Maandag in Braamfontein, Johannesburg.
Twee mans in 'n swart BMW X5 het die Tanzaniër, wat 'n skrootwerf besit, Maandag omstreeks 15:00 in Jutastraat vyf keer in die bors geskiet. Paramedici het hom later op die toneel dood verklaar.
Kapt. Musa Shihambe. polisiewoordvoerder in Hillbrow, wou hom nie Dinsdag daaroor uitlaat of dit 'n sluipmoordaanval was nie.
"Ek wil dit nie ontken of bevestig nie, want ek het nie al die feite nie. Die ondersoekspan volg alle leidrade op. Dit is nog te vroeg in die ondersoek om enige gevolgtrekkings te maak.
"Noem dit eerder 'n raaiselmoord as 'n sluipmoord. Die motief vir die aanval is nog onbekend.
" 'n Ander man, wat saam met die oorledene in sy wit Audi RS3 gery het, is ongedeerd," het hy gesê.
Die oorledene se identiteit is nog nie bekend gemaak nie omdat sy familie eers van sy dood in kennis gestel moet word.
Shihambe het 'n beroep gedoen op mense met inligting om die Stop Misdaad-nommer, 08600 10111, te skakel.